“O‘ZBEKISTON RESPUBLIKASINING “XAVFLI YuKLARNI HAVO TRANSPORTIDA TAShISh QOIDALARI” (O‘ZR AQ-198)NI TASDIQLASh TO‘G‘RISIDA”GI BUYRUQQA O‘ZGARTIRISh VA QO‘ShIMChALAR KIRITISh HAQIDA

O‘zbekiston Respublikasi fuqaro aviatsiyasining faoliyatini tartibga soluvchi me’yoriy hujjatlarni IKAO standartlari va tavsiyalarini inobatga olgan holda takomillashtirish maqsadida, buyuraman:
 1. O‘zbekiston Respublikasi Parvozlar xavfsizligini nazorat qilish davlat inspeksiyasi boshlig‘ining 2007-yil 24-avgustdagi 131-sonli “O‘zbekiston Respublikasining “Xavfli yuklarni havo transportida tashish qoidalari” (O‘zR AQ-198)ni tasdiqlash to‘g‘risida”gi buyrug‘iga (2007-yil 25-sentabr, ro‘yxat raqami 1721 — O‘zbekiston Respublikasi qonun hujjatlari to‘plami, 2007-y., 39-son, 407-modda) ilovaga muvofiq o‘zgartirish va qo‘shimchalar kiritilsin.
 2. Mazkur buyruq O‘zbekiston Respublikasi Adliya vazirligida davlat ro‘yxatidan o‘tkazilgandan keyin o‘n kun o‘tgach kuchga kiradi.
 1. Buyruqning ruscha matni nomi va 1-bandidagi “vozdushnoy perevozki opasnix gruzov” degan so‘zlari “perevozki opasnix gruzov vozdushnim transportom” degan so‘zlar bilan almashtirilsin.
 2. Xavfli yuklarni havo transportida tashish qoidalarida:
 1) Muqaddimaning birinchi xatboshidagi “18-ilovasiga (keyingi o‘rinlarda matnda Konvensiya deb yuritiladi)” degan so‘zlaridan keyin “va “Xavfli yuklarni havoda xavfsizlik bilan tashish bo‘yicha texnik yo‘riqnoma”ga (IKAO, DOC 9284/AN905) (bundan keyingi o‘rinlarda Texnik yo‘riqnoma deb yuritiladi)” degan so‘zlari qo‘shilsin.
 2) 5-band quyidagi tahrirda bayon etilsin:
 “5. Tuzilmasi, tizimi yoki hajmida belgilangan tartibda xavfli yuklarga kiritilgan moddalar mavjud bo‘lgan texnik moslamalar, mahsulotlar va buyumlar O‘zbekiston Respublikasi Vazirlar Mahkamasining 2002-yil 21-fevraldagi 62-sonli “O‘zbekiston Respublikasi hududi orqali maxsus yuklar va harbiy tarkiblarning tranzitini davlat tomonidan tartibga solish va nazorat qilish to‘g‘risida” (O‘zbekiston Respublikasi qonun hujjatlari to‘plami, 2002-y., 3-4-son, 34-modda) va 2004-yil 6-maydagi 213-sonli “Portlovchi moddalar va portlatish vositalarini O‘zbekiston Respublikasiga olib kirish, transportda tashish, saqlash va ulardan foydalanish tartibini takomillashtirish chora-tadbirlari to‘g‘risida”gi (O‘zbekiston Respublikasi qonun hujjatlari to‘plami, 2004-y., 19-son, 219-modda) qarorlari va mazkur qoidalarga muvofiq tashilishi lozim”.
 3) 7-band quyidagi tahrirda bayon etilsin:
 “7. Ekspluatantlar, tashuvchilar, yuk jo‘natuvchilar va xavfli yuklarni havo transportida tashishga aloqasi bo‘lgan boshqa tashkilotlar o‘z xodimlariga xavfli yuklarni tashish bilan bog‘liq bo‘lgan majburiyatlarini bajarishga hamda xavfli yuklarni tashish vaqtida avariya va noxush hodisa yuz berganda, bu to‘g‘risida avariya xizmatlari va vakolatli organlarga xabar berish jarayonida ular bajarishi zarur bo‘lgan harakatlar bo‘yicha ko‘rsatmalar berish imkonini beradigan ma’lumotlarni taqdim etadi”.
 4) 13-band quyidagi tahrirda bayon etilsin:
 “13. Ekspluatantlar, yuk jo‘natuvchilar, ekspluatant nomidan ish yurituvchi, yuklarga yerda ishlov beruvchi agentliklar, xavfsizlikni ta’minlash maqsadida yo‘lovchilarni, ularning bagajlarini va/yoki yuklarini, pochtani yoki bortga olib kiriluvchi iste’mol qilish, sotish, ekspluatatsiya qilish va texnik xizmat ko‘rsatish anjomlari, shu jumladan, yonilg‘i-moy materiallarini tekshirish ishlarini bajaruvchi yuk ekspeditorlari va agentliklar xavfli yuklarni tashishda ishtirok etuvchi xodimlarini dastlabki va davriy tayyorlash dasturlarini ishlab chiqishlari shart.
 Ekspluatant havoda xavfli yuklarni tashishga ruxsat berilishigacha bo‘lgan davrda yerda xizmat ko‘rsatish xodimlari va uchuvchilarni tayyorlash dasturlarini ishlab chiqishga va ushbu dasturlarni talab qilingan darajada tutishga majburdir.
 Xodimlarni xavfli yuklarni tashishga tayyorlashga doir dasturlar O‘zbekiston Respublikasi Parvozlar xavfsizligini nazorat qilish davlat inspeksiyasi tomonidan ko‘rib chiqilishi va tasdiqlanishi lozim.
 Xavfli yuklarni tashishga tayyorlash va bu ishlarni bajarish jarayonlari bo‘yicha dasturlar Parvoz ishlarini bajarish qo‘llanmasiga yoki parvozlar xavfsizligi bo‘yicha hujjatlarning bir qismi bo‘lgan alohida hujjatlar tarkibiga kiritilishi lozim.
 Ekspluatant, tashuvchi va yuk jo‘natuvchining havo kemalarida xavfli yuklarni tashishni tashkil etuvchi va amalga oshiruvchi xodimlari xavfli yuklarni tashishga tayyorlash maqsadlarida belgilangan tartibda sertifikatlashtirilgan muassasalarda “Xodimlarni xavfli yuklarni tashishga tayyorlash dasturi” (IKAO, DOC 9375/AN913) bo‘yicha maxsus tayyorgarlikdan o‘tishlari va bunday tayyorgarlikdan o‘tganliklari to‘g‘risida tegishli hujjatga ega bo‘lishlari lozim. Xodimlarning bilimlari joriy talablarga muvofiq bo‘lishini ta’minlash maqsadida, ular oxirgi tayyorgarlikdan o‘tganlaridan keyin davriy tayyorgarlik 24 oydan kechiktirilmagan holda o‘tkazilishi zarur”.
 5) 231-band quyidagi tahrirda bayon etilsin:
 “231. Tashuvchi o‘zining xavfli yuklarni qabul qilishga taalluqli bo‘lgan vazifalarining bajarilishini ta’minlash maqsadida, yukni tashishga qabul qiluvchi tashuvchi yoki uning vakolatlangan agentining xodimi tomonidan to‘ldiriladigan mazkur Qoidalarning 5 va 6-ilovalarida keltirilgan maxsus nazorat varag‘idan (bundan keyin matnda nazorat varag‘i deb yuritiladi) foydalanishi kerak. Nazorat varag‘i Texnik yo‘riqnoma va mazkur Qoidalarning talablariga muvofiq rasmiylashtiriladi”.
 6) 258-band quyidagi tahrirda bayon etilsin:
 “258. Bir-biriga ta’sir ko‘rsatish xavfi bo‘lgan moddalar yonma-yon qo‘yilishi va idish ichidan moddalar oqib chiqsa, ular o‘zaro ta’sir qilishi mumkin bo‘lgan holatda joylashtirilishi mumkin emas. Turli xildagi xavfli xususiyatlarga ega bo‘lgan xavfli yuklar qo‘yilgan joylar orasidagi xavfsiz masofaning bo‘lishini ta’minlash maqsadida mazkur Qoidalarning 7-ilovasida ko‘rsatib o‘tilgan yuklarni joylashtirish talablariga rioya qilinishi shart. Yukning sinfi yoki toifasi asosiy yoki qo‘shimcha xavfli bo‘lishidan qat’i nazar, bunday tartib qo‘llaniladi”.
 7) 285-band quyidagi tahrirda bayon etilsin:
 “285. Bortida xavfli yuklar tashilayotgan havo kemasi uchib ketishidan oldin tashuvchi havo kemasi komandiriga namuna (mazkur Qoidalarning 9-ilovasi) bo‘yicha qo‘lda yoki mashinada yozilgan, yuk sifatida tashiladigan xavfli yuklar to‘g‘risidagi aniq va qulay o‘qiladigan maxsus yuklar to‘g‘risidagi axborot (NOTOC)ni berishi shart.
 Tashuvchi yoki uning vakolatlangan agentining xodimi xavfli yuklar to‘g‘risidagi axborot (NOTOC)ning nusxasini yerda saqlashi shart. Uchib ketish va qo‘nish rejalashtirilgan aeroportlari bu hujjatning nusxasini yoki unda yozilgan ma’lumotlarni bu yukni tashishga taalluqli bo‘lgan parvoz tugaguniga qadar hech qanday qiyinchiliklarsiz olish imkoniyatiga ega bo‘lishi zarur. Tashuvchi xavfli yuk partiyasini tashishga taalluqli bo‘lgan hujjatning hech bo‘lmaganda bir nusxasi xavfli yuk partiyasi tashilgan qatnov tugatilganidan keyin kamida uch oy saqlanishini ta’minlashi zarur. Eng kamida qabul qilish nazorat varag‘i va havo kemasi komandiriga yozma ravishda berilgan ma’lumot bayon etilgan hujjatlar saqlanishi shart”.
 8) 286-band quyidagi tahrirda bayon etilsin:
 “286. Havo kemasi komandiri maxsus yuklar to‘g‘risidagi axborot (NOTOC) nusxasini olganligini shaxsiy imzosi bilan tasdiqlashi shart”.
 9) 322-bandining ikkinchi xatboshi quyidagi tahrirda bayon etilsin:
 “Parvoz vaqtida umumiy avariya holati yuz bersa, havo kemasi komandiri aeroport ma’muriyatiga havo kemasi bortidagi barcha xavfli yuklar to‘g‘risida xabar yetkazish maqsadida, sharoitga qarab, imkoni boricha bu to‘g‘rida havo harakatini boshqarish bo‘yicha tegishli organga xabar berishi zarur. Keyin esa Parvozlarni bajarish yo‘riqnomasi bo‘yicha harakat qilishi kerak. Ekipajning xavfli yuklar bilan bog‘liq bo‘lgan avariya holatlarida harakat qilishi bo‘yicha yo‘l-yo‘riq ko‘rsatuvchi materiallar “Havo kemasida xavfli yuklarni tashish bilan bog‘liq bo‘lgan avariya holatlarida harakat qilish tartibi bo‘yicha yo‘riqnoma”da (IKAO, DOC 9481/AN/928) keltirilgan”.
 3. Ushbu o‘zgartishlar va qo‘shimchalar O‘zbekiston Respublikasi Ichki ishlar vazirligi hamda O‘zbekiston Respublikasi Sog‘liqni saqlash vazirligi bilan kelishilgan.